ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ПЛАТАМА ДРЖАВНИХ СЛУЖБЕНИКА И НАМЕШТЕНИКА

**Члан 1.**

У Закону о платама државних службеника и намештеника (,,Службени гласник РС”, бр. 62/06, 63/06 – исправка, 115/06 – исправка, 101/07, 99/10, 108/13, 99/14, 95/18, 14/22 и 19/25), у члану 9. став 1, број: ,,13” замењује се бројем: ,,12”.

У ставу 2. после речи: ,,до” број: ,,XIII” замењује се бројем: ,,XII”.

**Члан 2.**

У члану 13. став 3. мења се и гласи:

,,Коефицијенти су следећи:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Групе положаја и називи звања | Платна група | Платни разред | | | | | | | |
| 1 | 2 | 3 | 4 | 5 | 6 | 7 | 8 |
| Прва група положаја | I | 9,00 | 0 |  |  |  |  |  |  |
| Друга група положаја | II | 8,00 | 0 |  |  |  |  |  |  |
| Трећа група положаја | III | 7,11 | 0 |  |  |  |  |  |  |
| Четврта група положаја | IV | 6,32 | 0 |  |  |  |  |  |  |
| Пета група положаја | V | 5,62 | 0 |  |  |  |  |  |  |
| Виши саветник | VI | 3,96 | 4,15 | 4,36 | 4,58 | 4,81 | 5,05 | 5,30 | 5,57 |
| Самостални саветник | VII | 3,16 | 3,32 | 3,49 | 3,66 | 3,85 | 4,04 | 4,24 | 4,45 |
| Саветник | VIII | 2,53 | 2,66 | 2,79 | 2,93 | 3,08 | 3,23 | 3,39 | 3,56 |
| Сарадник | IX | 1,90 | 1,99 | 2,09 | 2,19 | 2,30 | 2,42 | 2,54 | 2,67 |
| Млађи сарадник | X | 1,65 | 1,73 | 1,82 | 1,91 | 2,00 | 2,10 | 2,21 | 2,32 |
| Референт | XI | 1,55 | 1,63 | 1,71 | 1,79 | 1,88 | 1,98 | 2,07 | 2,18 |
| Млађи референт | XII | 1,40 | 1,47 | 1,54 | 1,62 | 1,70 | 1,79 | 1,88 | 1,97 |

**Члан 3.**

У члану 17. после става 2. додају се ст. 3. и 4. који гласе:

,,Одредбе става 1. овог члана примењују се и на одређивање коефицијента државном службенику који први пут заснива радни однос на неодређено време ако је, до дана заснивања радног односа на неодређено време био у радном односу на одређено време на непосредно нижем радном месту, као и у другим случајевима распоређивања односно премештаја државног службеника на непосредно више радно место.

Одредбе става 2. овог члана примењују се и на одређивање коефицијента у случају преузимања службеника из органа аутономне покрајине и јединице локалне самоуправе.”

**Члан 4.**

У члану 19. после става 2. додаје се став 3. који гласи:

,,Одредбе става 1. овог члана примењују се и на одређивање коефицијента државном службенику који заснива нови радни однос на одређено време на одговарајућем радном месту или који заснива радни однос на неодређено време ако је, до дана заснивања радног односа на неодређено време био у радном односу на одређено време на одговарајућем радном месту.”

**Члан 5.**

У члану 20. после става 3. додаје се став 4. који гласи:

,,Државном службенику који се по другом основу у складу са законом премешта на ниже радно место одређује се коефицијент у складу са ставом 1. овог члана и не остварује право на увећање коефицијента из ст. 2. и 3. овог члана.”

**Члан 6.**

У члану 22. проценат: ,,80%” замењује се процентом: ,,90%”.

**Прелазне и завршне одредбе**

**Члан 7.**

,,Државном службенику који је распоређен на радно место чији послови су разврстани у звање млађег саветника, почетком примене овог закона одређује се коефицијент првог платног разреда платне групе у коју су сврстани послови у звању саветника, а уколико је тај коефицијент нижи од коефицијента који је државни службеник имао пре почетка примене овог закона, одређује му се непосредно виши коефицијент.

Државни службеник наставља да остварује право на коефицијент утврђен у складу са ставом 1. овог члана, након распоређивања, односно премештаја на радно место саветника у складу са актом о систематизацији кojи je усклађен са изменама о разврставању радних места у закону којим се уређују права и дужности државних службеника.

Приправнику који је у радном односу на дан почетка примене овог закона, одређује се коефицијент у складу са одредбама овог закона.”

**Ступање на снагу**

**Члан 8.**

,,Овај закон ступа на снагу осмог дана од дана објављивања у „Службеном гласнику Републике Србије”, а примењује се од 1. јануара 2026. године.”